मोदी सरकार ने दिल्ली वालों को गुमराह करने की कोशिश की : गोपाल राय  
आखिरी कैबिनेट में मेट्रो फेज चार के सिर्फ तीन रूटों को पास किया
दिल्ली सरकार ने छह रूटों को मंजूरी दी तो केंद्र ने सिर्फ तीन को क्यों दी
कांग्रेस और बीजेपी के अध्यक्षों को चिट्ठी लिखी थी पर कोई जवाब नहीं आया
दिल्ली सरकार के मंत्री और आम आदमी पार्टी के नेता गोपाल राय ने कहा है कि 'केंद्र सरकार की आखिरी कैबिनेट की बैठक में फिर से दिल्ली वालों को गुमराह करने की कोशिश की गई. दिल्ली वाले सवा लाख करोड़ टैक्स देते हैं. दिल्ली को 325 करोड़ मिलता है. केंद्र सरकार पिछले चार महिने से झूठ बोलती रही कि अनधिकृत कॉलोनी पर पांच साल चुप रहे.'
उन्होंने कहा कि 'अंतिम कैबिनेट में एलजी की अगुवाई में कमेटी बनाई. महीनों बाद रिपोर्ट देगी. पांच साल केंद्र ने दिल्ली वालों को गुमराह किया और आगे भी करने की तैयारी है. मेट्रो को लेकर भी केंद्र सरकार दिल्ली मेट्रो, दिल्ली सरकार पर आरोप लगाती रही. अब आखिरी कैबिनेट में मेट्रो फेज चार के सिर्फ तीन रूटों को पास किया. जब दिल्ली सरकार ने छह रूटों को मंजूरी दी तो केंद्र ने सिर्फ तीन को क्यों दी.'
गोपाल राय ने कहा कि 'पूर्ण राज्य के मसले पर पूरे भाजपाईयों का मुंह बंद हो गया है. सांप सूंघ गया है. पूर्ण राज्य पर बीजेपी चुप क्यों है, जबकि बीजेपी नेताओं की लंबी फेहरिस्त है जिन्होंने पूर्ण राज्य का मुद्दा उठाया था. इस बार बीजेपी मैनिफेस्टो में पूर्ण राज्य रखेगी की नहीं? '

राय ने कहा कि 'हमने कांग्रेस और बीजेपी के अध्यक्षों को चिट्ठी लिखी थी पर कोई जवाब नहीं आया है. अगर कल तक जवाब नहीं आया तो 10 मार्च को बीजेपी दफ्तर का और 11 मार्च को कांग्रेस दफ्तर का घेराव करेंगे. जवाब देने के लिए मजबूर करेंगे. कल सभी लोकसभा क्षेत्रों में चुनावी रथ लांच किया जाएगा. हर लोकसभा में 20 प्रचार रथ होंगे. केजरीवाल का भाषण चलाएंगे कि दिल्ली को क्यों पूर्ण राज्य चाहिए.'